ΨΗΦΙΣΜΑ ΤΟΥ ΣΥΜΒΟΥΛΙΟΥ της 7ης Φεβρουαρίου 1994 σχετικά με την ανάπτυξη των κοινοτικών ταχυδρομικών υπηρεσιών (94/C 48/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας:

την Πράσινη Βίβλο για την ανάπτυξη της ενιαίας αγοράς ταχυδρομικών υπηρεσιών που δημοσιεύθηκε στις 11 Ιουνίου 1992 (1)-

την ανακοίνωση της Επιτροπής για τις κατευθυντήριες γραμμές όσον αφορά την ανάπτυξη των κοινοτικών ταχυδρομικών υπηρεσιών (2),

ότι οι διατάξεις της συνθήκης για την ελεύθερη παροχή των υπηρεσιών καλύπτουν τον ταχυδρομικό τομέα-

ότι η Πράσινη Βίβλος και η προαναφερόμενη ανακοίνωση προσδιορίζουν τις πτυχές των ταχυδρομικών υπηρεσιών που παρουσιάζουν κοινοτικό ενδιαφέρον-

ότι, όσον αφορά τις πτυχές αυτές, θα πρέπει να καταβληθούν προσπάθειες σε κοινοτικό επίπεδο προκειμένου να βελτιωθεί η αποτελεσματικότητα και η ποιότητα των ταχυδρομικών υπηρεσιών-

ότι η Επιτροπή προχώρησε σε δημόσιο διάλογο ευρείας κλίμακας και δέχτηκε εισηγήσεις των ενδιαφερόμενων μερών του ταχυδρομικού τομέα-

ότι είναι ανάγκη να καθοριστούν οι βασικοί στόχοι της ανάπτυξης των ταχυδρομικών υπηρεσιών στην Κοινότητα, σύμφωνα με τη συνθήκη,

ΥΠΟΣΤΗΡΙΖΕΙ τη γενική προσέγγιση που περιέχεται στην Πράσινη Βίβλο της Επιτροπής για την ανάπτυξη της ενιαίας αγοράς ταχυδρομικών υπηρεσιών-

ΣΗΜΕΙΩΝΕΙ το διάλογο που έγινε με τα ενδιαφερόμενα μέρη και τη συνακόλουθη ανακοίνωση της Επιτροπής όσον αφορά τις κατευθυντήριες γραμμές για την ανάπτυξη των κοινοτικών ταχυδρομικών υπηρεσιών, ορισμένες πτυχές των οποίων θα πρέπει εντούτοις να εξεταστούν διεξοδικότερα, προκειμένου ιδίως να επιτευχθεί συνολική συμφωνία-

ΕΠΙΒΕΒΑΙΩΝΕΙ ότι μια πολιτική συμφωνία που θα υποστηρίζεται πλήρως από το Ευρωπαϊκό Κοινοβούλιο και το Συμβούλιο αποτελεί το καλύτερο μέσο ενθάρρυνσης της εφαρμογής της μελλοντικής κοινοτικής πολιτικής στον ταχυδρομικό τομέα,

ΔΗΛΩΝΕΙ ΟΤΙ ΟΙ ΚΥΡΙΟΙ ΣΤΟΧΟΙ ΤΗΣ ΑΝΑΠΤΥΞΗΣ ΤΩΝ ΤΑΧΥΔΡΟΜΙΚΩΝ ΥΠΗΡΕΣΙΩΝ ΣΤΗΝ ΚΟΙΝΟΤΗΤΑ ΣΥΝΙΣΤΑΝΤΑΙ:

- στην καθιέρωση, σε κοινοτική κλίμακα, μιας καθολικής υπηρεσίας που θα αντιστοιχεί προς το ελάχιστο σύνολο υπηρεσιών ποιότητας που πρέπει να παρέχονται σε κάθε κράτος μέλος, σε εύλογες τιμές, για όλους τους χρήστες και χωρίς διακρίσεις όσον αφορά τους όρους πρόσβασης στην καθολική υπηρεσία,

- στη διασφάλιση της οικονομικής και χρηματοπιστωτικής βιωσιμότητας της παροχής των υπηρεσιών που συνθέτουν την καθολική υπηρεσία σε εύλογες τιμές για όλους, με τον καθορισμό ενός τομέα κατάλληλων διαστάσεων, ο οποίος μπορεί να είναι προστατευόμενος, για τους παρέχοντες την καθολική υπηρεσία, σύμφωνα με την αρχή της αναλογικότητας,

- στο συμβιβασμό, σύμφωνα με τους στόχους που διατυπώνονται ανωτέρω, τους κανόνες της συνθήκης και τα συμφέροντα των χρήστων, της προώθησης της βαθμιαίας και ελεγχόμενης απελευθέρωσης της ταχυδρομικής αγοράς με τη διαρκή εξασφάλιση της παροχής της καθολικής υπηρεσίας,

- στην εκπόνηση ποιοτικών προτύπων για τις υπηρεσίες που συνθέτουν την καθολική υπηρεσία, στον ανεξάρτητο έλεγχο της ποιότητας των υπηρεσιών αυτών και στη δημοσίευση των αποτελεσμάτων. Τα πρότυπα αυτά πρέπει να καθορίζονται, σε εθνικό επίπεδο, από τις εθνικές κανονιστικές αρχές και να είναι συμβατά με τα πρότυπα που καθορίζονται, σε κοινοτικό επίπεδο, από το Συμβούλιο, για τις ενδοκοινοτικές υπηρεσίες της καθολικής υπηρεσίας, με την προϋπόθεση ότι τα πρότυπα αυτά πρέπει, συνεκτιμώντας τις εθνικές ιδιαιτερότητες, να αντιστοιχούν σε ένα συγκεκριμένο επίπεδο ποιότητας, του οποίου η βελτίωση πρέπει να επιδιώκεται ενεργά- όσον αφορά το διεθνές εμπόριο, θα πρέπει να ακολουθείται μια παρόμοια κατεύθυνση, σε συνεργασία με τις τρίτες χώρες,

- στον καθορισμό αρχών τιμολόγησης της καθολικής υπηρεσίας με βάση το πραγματικό κόστος και στη μέριμνα για την εφαρμογή τους, καθώς και για τη διαφάνεια των επιδοτήσεων, όταν αυτές κρίνονται απαραίτητες, σε σχέση με το στόχο, τη σημασία και την εμβέλειά τους και για την εξασφάλιση της συμμόρφωσής τους προς το κοινοτικό δίκαιο.

- στη δημιουργία ενός συστήματος καταληκτικών τελών βασισμένων στο πραγματικό κόστος και στην ποιότητα, συνεκτιμώντας τις εθνικές ιδιαιτερότητες και εξασφαλίζοντας στους παρέχοντες την καθολική υπηρεσία ικανοποιητική προστασία κατά των εκτροπών του εμπορίου βάσει καταχρηστικής εκμετάλλευσης, και με την πρόβλεψη των κατάλληλων μεταβατικών καθεστώτων,

- στην προώθηση της εναρμόνισης των τεχνικών προτύπων, σε συνάρτηση, ιδίως, με τα συμφέροντα των χρήστων,

- στην εξασφάλιση δίκαιων όρων ανταγωνισμού, εκτός του προστατευόμενου τομέα, μεταξύ των παρεχόντων την καθολική υπηρεσία και μεταξύ αυτών και άλλων φορέων,

- στο διαχωρισμό των λειτουργιών ρύθμισης και εκμετάλλευσης στα κράτη μέλη,

- στην εξασφάλιση ότι, κατά τη θέσπιση των ρυθμίσεων που θα διέπουν τον εν λόγω τομέα, θα ληφθούν υπόψη οι ανάγκες των χρήστων, συμπεριλαμβανομένων των καταναλωτών, το συμφέρον των εργαζομένων στον ταχυδρομικό τομέα, καθώς και η συμβολή του στην οικονομική, πολιτιστική και κοινωνική ανάπτυξη της Κοινότητας,

- στο να ληφθούν υπόψη οι στόχοι συνοχής της Κοινότητας, και ιδίως οι ιδιαίτερες δυσκολίες των απομακρυσμένων περιοχών, κατά την στιγμή που λαμβάνονται μέτρα στον τομέα αυτόν,

ΚΑΛΕΙ ΤΗΝ ΕΠΙΤΡΟΠΗ:

- να προτείνει στο Συμβούλιο, πριν από την 1η Ιουλίου 1994, τα απαιτούμενα μέτρα για την επίτευξη των στόχων που διατυπώνονται ανωτέρω, προκειμένου να εφαρμοστεί σύντομα μια κοινοτική πολιτική των ταχυδρομικών υπηρεσιών, και ιδίως μέτρα:

- που θα περιέχουν τον ορισμό της καθολικής υπηρεσίας, θα περιγράφουν της υποχρεώσεις των παρεχόντων την καθολική υπηρεσία και θα ορίζουν τις υπηρεσίες που μπορούν να προστατεύονται,

- σχετικά με την ποιότητα της ενδοκοινοτικής καθολικής υπηρεσίας,

- σχετικά με την τεχνική τυποποίηση,

- να στηρίξει τις προτάσεις της μέλλουσας ρύθμισης των ταχυδρομικών υπηρεσιών σε μέτρα διαφανή, απλά και εύκολα στη διαχείριση, ούτως ώστε να εξασφαλιστούν η εποπτεία και η εφαρμογή, υπό τις καλύτερες δυνατές συνθήκες,

- να συμβάλει ενεργά, με βάση τις διεξαγόμενες εργασίες και σε συνεργασία με τα κράτη μέλη, στον καθορισμό ενός σαφούς πλαισίου για ένα νέο σύστημα καταληκτικών τελών, λαμβάνοντας υπόψη την ανάγκη ικανοποιητικής προστασίας κατά των εκτροπών του εμπορίου βάσει καταχρηστικής εκμετάλλευσης- να ανακοινώσει, εξάλλου, στο Συμβούλιο, πριν από την 1η Μαρτίου 1994, οποιαδήποτε άλλη δράση θα μπορούσε να αποδειχθεί αναγκαία στον τομέα αυτόν,

ΚΑΛΕΙ ΤΑ ΚΡΑΤΗ ΜΕΛΗ:

- να αποδεχθούν τους κύριους στόχους που διατυπώνονται ανωτέρω,

- να συνεργαστούν με την Επιτροπή, ιδίως στα πλαίσια της ομάδας ανωτέρων υπαλλήλων για τα ταχυδρομεία (SOGP) και της επιτροπής υψηλού επιπέδου των εθνικών κανονιστικών αρχών, για την εφαρμογή μιας κοινοτικής πολιτικής ταχυδρομικών υπηρεσιών, σύμφωνα με τους στόχους αυτούς,

- να διεξαγάγουν, σε συνεννόηση με τους παρέχοντες την καθολική υπηρεσία, τις απαιτούμενες συζητήσεις ώστε να επιτευχθεί συμφωνία για ένα νέο σύστημα καταληκτικών τελών, συμπεριλαμβανομένων μέτρων για την εξασφάλιση της συμμόρφωσής του με τα άλλα συστήματα.

(1) Βλέπε COM(91) 476 τελικό.

(2) Βλέπε COM(93) 247 τελικό.